Miami

Miami je grad smješten u jugoistočnom dijelu američke savezne države Floride. Miami je drugi najveći grad na Floridi te najveći grad i sjedište okruga Miami-Dade. Također je najveći grad u metropolitanskom području južne Floride, koje se sastoji od okruga Miami-Dade, Broward i Palm Beach te je najveće metropolitansko područje u jugoistočnom SAD-u.

Miami je kao grad službeno osnovan 28. jula 1896. s populacijom nešto većom od 300. 1940. u gradu je živjelo 172.172 stanovnika, a prema popisu stanovništva iz 2000. grad je imao 362.470 stanovnika dok je njegovo šire metropolitansko područje imalo populaciju veću od 5 miliona. Prema procjeni iz 2004. u gradu je živjelo 379.724 stanovnika.

Veliki porast broja stanovnika posljednjih godina rezultat je migracija unutar SAD-a kao i imigracije.
Šire područje Miamija mjesto je gdje se susreću brojne kulture i nalazi se pod snažnim uticajem velike populacije etničkih Latinoamerikanaca i karipskih otočana od kojih su mnogi izvorni govornici španskog i haićanskog jezika.

Važnost regije kao međunarodnog finansijskog i kulturnog središta digla je Miami do statusa svjetskog grada, a uz Atlantu grad je jedno od najvažnijih poslovnih središta u jugoistočnom SAD-u.

 Vanjski linkovi 

 Zvanični sajt grada

Kategorija:Gradovi u Sjedinjenim Američkim Državama
Kategorija:Gradovi na Floridi
Kategorija:Gradovi u okrugu Miami-Dade